Oud-SAner nou Mej. Ierland | Maroela Media
Pamela Uba is Sondag as Mej. Ierland gekroon. (Foto: Pamela Uba/Instagram)
'n Oud-Suid-Afrikaner het Sondag geskiedenis gemaak toe sy as die eerste swart Mej. Ierland gekroon is.
Pamela Uba (26) is die eerste swart vrou om met die kroon sedert die skoonheidskompetisie se ontstaan in 1947 weg te stap.
Uba, nou 'n mediese wetenskaplike in die Ierse stad Galway, het op sewejarige ouderdom saam met haar gesin van Johannesburg na Ierland verhuis met die hoop op 'n beter lewe.
"Uba het ná haar kroning aan Irish Times gesê sy dink dit was "vreemd" dat sy destyds by haar aankoms in Ierland "nie geweerskote gehoor het nie".
Uba het ook vertel dat sy bewoë was toe sy uiteindelik haar Ierse paspoort ontvang het.
"Dit beteken so baie vir my," het Uba oor haar kroning gesê. "Ek is so dankbaar dat ek vir meisies kan wys dat dit [kleur] nie iets is wat jou terughou nie, en dit maak nie saak waar jy vandaan kom nie."
The New York Post berig Uba het aanvanklik eers in Dublin gewoon voordat sy na die Ierse stad Ballyhaunis in die graafskap Mayo verhuis het. Hier het sy tien jaar saam met haar ma en broers en susters gewoon voordat sy haar in Galway gevestig en verlede jaar as Mej. Galway gekroon is.
Uba sal nou Ierland in Desember by die 70ste Mej. Wêreld-kompetisie in Puerto Rico verteenwoordig.
"Ek kan nie eens beskryf hoe opgewonde ek is om my land op so 'n groot platform te verteenwoordig nie. Ek kan nie wag nie."
Uba beoog om haar titel as Mej. Ierland te gebruik om 'n meer diverse prentjie van Ierland aan die wêreld voor te stel. "Ek het rassisme beleef en dit is aaklig om mense te hoor sê dat ek moet teruggaan na my land as ek so hard gewerk het om Ierland my tuiste te maak."
Deel van: Goeie nuus, SA-nuus, Voorkoms, Wêreldnuus
Ek wens ek kan ook daar bly. Nie om Mnr Ierland te word nie. Net om weg te kom van:
Plaasaanvalle en plaasmoorde
Min of geen munisipale dienslewering
Ens ens ens. My lys is eintlik BAIE lank
Jip, dit wys dat talentvolle mense van alle rasse 'n beter lewe elders soek terwyl ons agtergelaat word met ANC en EFF stemmers. Donker tye.
Voor 7 jaar al rassisme beleef? As my som reg is is jy in 1995 gebore, nadat die ANC in 'n demokratiese verkiesing aan bewind gekom het, haai oe, jy is darem mooi, al jok jy so 'n bietjie. Wens ek kon ook in Ierland gaan bly het, maar 'dit' hou my terug.